**STEBĖSENOS RODIKLIO APRAŠYMO KORTELĖS DETALI PILDYMO INSTRUKCIJA**

**(taikoma IP ir NKL rodikliams)**

1. **Stebėsenos rodiklio pavadinimas.**

*Nurodomas planavimo dokumente nustatytas stebėsenos rodiklio pavadinimas.*

 2021–2027 metų Europos Sąjungos fondų investicijos programos (toliau - IP) stebėsenos rodiklio pavadinimas turėtų atitikti Stebėsenos rodiklių nustatymo ir skaičiavimo aprašo[[1]](#footnote-1) 1 priede (e-tar priedas pavadintas „STEBĖSENOS RODIKLIŲ 1 priedas“) nurodytą rodiklio pavadinimą*.*

 Ekonomikos gaivinimo ir atsparumo didinimo plano „Naujos kartos Lietuva“ (toliau – NKL) stebėsenos rodiklio pavadinimas turėtų atitikti Stebėsenos rodiklių nustatymo ir skaičiavimo aprašo 2 priede ( e-tar priedas pavadintas STEBĖSENOS RODIKLIŲ 2 priedas) nurodytą rodiklio pavadinimą.

Stebėsenos rodiklių nustatymo ir skaičiavimo aprašą ir jo priedus galima rasti pagal šią nuorodą <https://www.e-tar.lt/portal/lt/legalAct/14e33320f1ed11ec8fa7d02a65c371ad/asr>

1. **Stebėsenos rodiklio matavimo vienetai.**

*Nurodomi planavimo dokumente nustatyti stebėsenos rodiklio matavimo vienetai.*

Nurodomi stebėsenos rodiklio matavimo vienetai (pvz. kg per metus, kub. m; MW), skaičiuojami vienetai (pvz. skaičius; įmonės; vnt.) ar kiti išraiškos vienetai (pvz. proc.; asmenys), kurie turi būti naudojami skaičiuojant pasiektas stebėsenos rodiklio reikšmes.

 Jei nustatant stebėsenos rodiklį numatomi kiekybiniai vertikalieji ryšiai, tai susijusių stebėsenos rodiklių matavimo vienetai įvairiais lygmenimis turi sutapti: žemesniojo lygmens susijusio stebėsenos rodiklio matavimo vienetai nustatomi naudojant aukštesniojo lygmens stebėsenos rodiklių matavimo vienetus.

 IP stebėsenos rodiklių atveju matavimo vienetai turi atitikti 2021–2027 metų Europos Sąjungos fondų investicijų programoje nurodytus rodiklių matavimo vienetus.

 NKL stebėsenos rodiklių atveju matavimo vienetai turi atitikti Ekonomikos gaivinimo ir atsparumo didinimo plano „Naujos kartos Lietuva“ veiklos susitarime[[2]](#footnote-2) (toliau – Veiklos susitarimas) nurodytus matavimo vienetus.

 Veiklos susitarimą galima rasti pagal šią nuorodą [828ee2f0-1acd-471a-8179-885482cb789d\_en (europa.eu)](https://commission.europa.eu/document/download/828ee2f0-1acd-471a-8179-885482cb789d_en?filename=C_2024_654_1_EN_annexe_acte_autonome_cp_part1_v4.pdf).

 Matavimo vienetų pavadinimai (jų trumpinimai) turėtų atitikti Veiklos procesų administravimo proceso 10 priede „Investis klasifikatorių reikšmių forma“ (žiūrėti 1 lentelėje) nurodytus stebėsenos rodiklio matavimo vienetus.

 Pagal Veiklos susitarimą NKL reguliacinių veiklų rodikliai („Milestone“) neturi matavimo vienetų, turi tik kokybinio rodiklio pavadinimą („Qualitative indicators (for milestones“). Kadangi stebėsenos rodiklių matavimo vienetai turi atitikti Veiklos procesų administravimo proceso 10 priede „Investis klasifikatorių reikšmių forma“ (žiūrėti 1 lentelėje) nurodytus stebėsenos rodiklio matavimo vienetus, todėl NKL kokybinių rodiklių atveju matavimo vienetas nurodomas „vnt.“.

 **1 lentelė. Stebėsenos rodiklių matavimo vienetai**

|  |
| --- |
| **Stebėsenos rodiklio matavimo vienetas** |
| asmenys |
| asmenys per metus |
| balai |
| būstai |
| dalyviai |
| darbo dienų per metus |
| darbuotojai |
| degalų papildymo / įkrovimo punktai |
| eurai |
| galutiniai vartotojai per metus |
| gyventojų ekvivalentas |
| ha |
| hospitalizacijos tūkstančiui gyventojų |
| indėlis į strategijas |
| institucinių suinteresuotųjų šalių dalyvavimas |
| intermodalinės jungtys |
| įmonės |
| keleiviai |
| keleivių km per metus |
| kg per metus |
| km |
| ktne |
| kub. m |
| kub. m/parą |
| kultūros ir turizmo objektai |
| kv. m |
| kv. m/parą |
| kg per metus |
| lankytojai per metus |
| leidiniai |
| metinis vartotojų skaičius |
| mokslinių tyrimų organizacijos |
| MW |
| MWh |
| MWh per metus |
| naudotojai per metus |
| oro kokybės zonos |
| paramą gavusių dalyvių skaičius |
| patentų paraiškos |
| proc. |
| projektai |
| sistemos sudedamosios dalys |
| skaičius |
| skaičius per metus |
| strategijos |
| subjektai |
| t CO2/t NH3 |
| tonos jungtyje per metus |
| tonos per metus |
| tonos CO2 ekvivalentu per metus |
| vartotojai per metus |
| vienų metų etato ekvivalentai |
| viešosios institucijos |
| vnt. |
| Žūčių ir sunkių sužalojimų skaičius / traukinių nuvažiuoti kilometrai |
| Netaikoma |

1. **Stebėsenos rodiklio reikšmės kryptis.**

*Nurodoma stebėsenos rodiklio reikšmės kryptis: didėjimas (siekiama stebėsenos rodiklio reikšmės didėjimo), mažėjimas (siekiama stebėsenos rodiklio reikšmės mažėjimo), palaikymas (siekiama palaikyt pasiektą stebėsenos rodiklio reikšmę).*

 Pvz. reikšmės kryptis – didėjimas (rodiklis P.B.2.0001 „Paramą gavusios įmonės, iš kurių labai mažos, mažos, vidutinės ir didelės įmonės“, matavimo vienetas- įmonės).;

 reikšmės kryptis – mažėjimas (rodiklis R.B.2.2029 „Numatomas išmetamų šiltnamio efektą sukeliančių dujų kiekis“, matavimo vienetas - tonos CO2 ekvivalentu per metus).

1. **Stebėsenos rodiklio reikšmės tipas**.

*Nurodomas stebėsenos rodiklio reikšmės tipas: skaitinės (išreiškiamos skaičiais) arba simbolinės (išreiškiamos žodžiais) reikšmės.*

IP ir NKL rodiklių reikšmės tipas – skaitinė.

1. **Stebėsenos rodiklio tipas.**

*Nurodomas vienas iš keturių stebėsenos rodiklio tipų: poveikio, rezultato, produkto, veiklos efektyvumo.*

 IP ir NKL rodiklių tipas: rezultato arba produkto.

 Rezultato rodikliu parodoma įgyvendinant pažangos priemonę, tęstinės veiklos priemonę arba projektą sukurta nauda tikslinei grupei, institucijai, sektoriui ar teritorijos plėtrai ir pan., sukurtų produktų panaudojimo mastas ir (arba) kokybės pagerėjimas. Rezultato rodiklis turėtų padėti nustatyti, kas valstybės veiklos srityje bus (yra) įvykdyta, siekiant tam tikro laukiamo pokyčio. Faktinė rezultato rodiklio reikšmė tiesiogiai priklauso nuo pažangos priemonių, tęstinės veiklos priemonių ir (arba) projektų įgyvendinimo.

 Produkto rodikliu parodomi įgyvendinant tęstinės veiklos priemonę, projektą arba jų dalis (kiekis, mastas ir pan.) sukurti produktai. Produkto rodiklis padeda įvertinti, kokiu intensyvumu siekiama rezultato, tačiau jis savaime neparodo, ar veikla vykdoma efektyviai, ir neatskleidžia, ar vykdoma veikla bus prisidėta prie laukiamo poveikio valstybės veiklos srityje. Faktinės produkto rodiklio reikšmės pasiekimas priklauso tik nuo pažangos arba tęstinės veiklos priemonių ar projektų įgyvendinimo. Siektina produkto rodiklio reikšmė turi būti didesnė už 0. Išimtiniais atvejais produkto rodiklis nacionalinių plėtros programų (toliau – nacionalinės PP) pažangos priemonių aprašuose (toliau – pažangos priemonių aprašai) gali būti nustatomas ir pažangos priemonėms, jeigu produkto rodikliai numatyti finansavimo šaltinį reglamentuojančiuose teisės aktuose ir (arba) yra būtini siekiant projektų lygiu nustatyti įsipareigojimus projektų vykdytojams sukurti konkrečius produktus, bei metiniuose veiklos planuose gali būti nustatomas tęstinės veiklos priemonėms, kai siekiama įvertinti intervencijos apimtį.

1. **Stebėsenos rodiklio kodas.**

*Nurodomas stebėsenos rodiklio kodas, suteiktas rengiant planavimo dokumentus, vadovaujantis Strateginio valdymo metodikos, patvirtintos Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Strateginio valdymo metodikos patvirtinimo“, 13 priedu (jei planavimo dokumentas rengiamas Strateginio valdymo informacinėje sistemoje (toliau – SVIS), stebėsenos rodiklio kodas sugeneruojamas SVIS).*

*Nurodant stebėsenos rodiklio kodą SVIS, jis susiejamas su atitinkamais planavimo dokumentais ir jų elementais, kuriems nustatytas šis stebėsenos rodiklis.*

1. **Europos Komisijos suteiktas stebėsenos rodiklio kodas.**

*Taikoma tik 2021–2027 metų Europos Sąjungos fondų investicijos programos ir Ekonomikos gaivinimo ir atsparumo didinimo plano „Naujos kartos Lietuva“ stebėsenos rodikliams. Kitiems stebėsenos rodikliams rašoma „Netaikoma“.*

IP atveju Europos Komisijos suteiktas bendrojo stebėsenos rodiklio kodas nurodytas Stebėsenos rodiklių nustatymo ir skaičiavimo aprašo 1 priede.

NKL atveju Europos Komisijos suteiktas stebėsenos rodiklio kodas nurodytas Stebėsenos rodiklių nustatymo ir skaičiavimo aprašo 2 priede.

Ministerijų pagal Stebėsenos rodiklių nustatymo ir skaičiavimo aprašo 3 priedą sukurtiems NKL nacionaliniams rodikliams taip pat nurodomas NKL Europos Komisijos suteiktas rodiklio kodas.

1. **Stebėsenos rodiklio paaiškinimas, sąvokų apibrėžtys.**

*Paaiškinama, kas stebėsenos rodikliu vertinama, jeigu tai neakivaizdu iš stebėsenos rodiklio pavadinimo formuluotės. Jei tikslinga, pateikiamos stebėsenos rodiklio pavadinime vartojamų sąvokų apibrėžtys, nurodant jų šaltinį (konkretų teisės aktą, metodinį dokumentą ar pan.).*

 Kai paaiškinamas (apibrėžiamas) bendrasis stebėsenos rodiklis, vadovaujamasi Europos Komisijos metodiniuose stebėsenos ir vertinimo gairių dokumentuose pateiktais bendrųjų stebėsenos rodiklių aprašymais. Šie Europos Komisijos parengti metodiniai dokumentai įkelti į [www.cpva.lt](http://www.cpva.lt) (IP rodiklių -<https://www.cpva.lt/es-fondu-investicijos-2021-2027-m./dokumentai/798>; NKL rodiklių -<https://www.cpva.lt/naujos-kartos-lietuva/dokumentai/831>).

 Prireikus bendrųjų stebėsenos rodiklių apibrėžtys gali būti detalizuojamos atsižvelgiant į nacionalinius teisės aktus ar tikslinių grupių poreikius, tačiau tokiu atveju būtina nurodyti atliktus papildymus ar patikslinimus.

 Stebėsenos rodiklio paaiškinimas turėtų būti konkretus ir išsamus, pateikiami sąvokų apibrėžimai, įvardinama tikslinė grupė, specifinių terminų apibrėžimai. Jeigu naudojami indeksai, nurodoma, iš kokių pagrindinių dimensijų jie sudaryti ir pan.

1. **Stebėsenos rodiklio reikšmės apskaičiavimo tipas.**

*Nurodomas stebėsenos rodiklio reikšmės* *apskaičiavimo tipas:*

 - *įvedamasis stebėsenos rodiklis – rodiklis, kurio faktiškai pasiektos reikšmės perkeliamos tiesiogiai iš duomenų šaltinio arba nustatomos ar apskaičiuojamos stebėsenos rodiklį nustačiusios įstaigos;*

 - *automatiškai apskaičiuojamas stebėsenos rodiklis – rodiklis, kurio faktiškai pasiektos reikšmės skaičiuojamos iš įvedamųjų stebėsenos rodiklių pagal apskaičiavimo formulę.*

 Įvedamasis - stebėsenos rodiklis, kurio pasiektas reikšmes apskaičiuoja ir į Europos Sąjungos investicijų administravimo informacinę sistemą (toliau – INVESTIS) įveda institucija, nurodyta stebėsenos rodiklio aprašymo kortelėje. Įvedamasis stebėsenos rodiklisnenustatomas projekto lygmeniu (pavyzdžiui, projekto arba finansavimo sutartyje), todėl pasiektos jo reikšmės skaičiuojamos ne pagal projektų duomenis, o naudojant statistinę informaciją, atliekant įvairius vertinimus, tyrimus ar tam tikrus skaičiavimus; taip pat kai įgyvendinamos NKL reguliacinės veiklos. Pasiektas įvedamojo stebėsenos rodiklio reikšmes INVESTIS atitinkamu lygmeniu nurodo už pasiekimo suvedimą atsakinga institucija.

Automatiškai apskaičiuojamas – tai stebėsenos rodiklis, kurio pasiektas reikšmes automatiškai apskaičiuoja INVESTIS, sumuojant ir agreguojant žemesniojo lygmens susijusio stebėsenos rodiklio pasiektas reikšmes. Už automatiškai apskaičiuojamo stebėsenos rodiklio pasiekimą projekto lygmeniu ir duomenų apie pasiektas reikšmes pateikimą projekto lygmeniu atsakingas projekto vykdytojas. Automatiškai apskaičiuojamas rodiklis įgyvendinamas (siekiamas) projekto lygmenyje, toks rodiklis nurodomas kvietime teikti projektų įgyvendinimo planus, projekto įgyvendinimo plane (toliau - PĮP), projekto sutartyje, veiklos ataskaitoje ir (ar) ataskaitoje po projekto finansavimo pabaigos.

1. **Stebėsenos rodiklio reikšmės apskaičiavimo metodas.**

 *Pateikiamas įvedamojo stebėsenos rodiklio apskaičiavimo metodas ir (arba) formulė, detalizuojant rodiklio apskaičiavimo kintamuosius.*

*Pateikiama automatiškai apskaičiuojamo stebėsenos rodiklio apskaičiavimo formulė su joje naudojamais įvedamaisiais rodikliais.*

*2021–2027 metų Europos Sąjungos fondų investicijos programos ir Ekonomikos gaivinimo ir atsparumo didinimo plano „Naujos kartos Lietuva“ automatiškai apskaičiuojamiems rezultato stebėsenos rodikliams, kurių matavimo vienetas yra procentai, turi būti papildomai nurodoma bazinis (fiksuotasis, kintamasis arba susietasis) ir pokyčio (kintamasis arba susietasis) stebėsenos rodikliai pagal Stebėsenos rodiklių nustatymo ir skaičiavimo aprašą, patvirtintą Lietuvos Respublikos finansų ministro 2022 m. birželio 22 d. įsakymu Nr. 1K-237 „Dėl 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ įgyvendinimo“.*

 Jei stebėsenos rodiklis yra išreiškiamas skaičiumi, tai pasiektos jo reikšmės turi būti skaičiuojamos sumuojant nurodytais matavimo vienetais išreikštas pasiektas reikšmes.

 Jei stebėsenos rodiklis yra išreiškiamas procentais, tai pasiektos jo reikšmės turi būti skaičiuojamos pagal formulę (P/B)\*100 proc., kuri taikoma naudojant bazinį (B) ir pokyčio (P) stebėsenos rodiklius. Šis reikalavimas yra taikomas tik automatiškai apskaičiuojamiems stebėsenos rodikliams, siekiant agreguoti projekto lygmens duomenis į aukštesnius lygmenis. Tai reiškia, kad šis reikalavimas netaikomas įvedamiesiems stebėsenos rodikliams, kadangi jie nėra nustatomi projektų lygmeniu.

 Procentiniams (apskaičiuojamiems iš projektų duomenų) rodikliams nurodomi bazinio ir pokyčio rodiklių pavadinimai, jų požymiai (fiksuotasis, kintamasis, susietasis) ir matavimo vienetai. Pokyčio ir bazinio rodiklio matavimo vienetai turi sutapti.

 Bazinis stebėsenos rodiklis – stebėsenos rodiklio aprašymo kortelėje nurodomas ir projekto lygmeniu nustatomas pagalbinis skaičiumi išreiškiamas stebėsenos rodiklis, kuriuo rodoma bazinė stebėsenos rodiklio reikšmė, nuo kurios turi būti skaičiuojamas procentais išreiškiamo stebėsenos rodiklio pokytis, naudojant pokyčio rodiklį. Bazinis stebėsenos rodiklis gali būti fiksuotasis, kintamasis arba susietasis.

 Pokyčio stebėsenos rodiklis - stebėsenos rodiklio aprašymo kortelėje nurodomas ir projekto lygmeniu nustatomas pagalbinis skaičiumi išreiškiamas stebėsenos rodiklis, kuriuo rodoma pasiekta procentais išreiškiamo stebėsenos rodiklio pokyčio, lyginant su baziniu stebėsenos rodikliu, reikšmė, t. y. bazinio stebėsenos rodiklio reikšmės pokytis. Pokyčio stebėsenos rodiklis gali būti kintamasis arba susietasis.

 Fiksuotasis stebėsenos rodiklis – bazinis stebėsenos rodiklis, kurio reikšmė, nurodoma projekto arba finansavimo sutartyje, nekinta visą projekto įgyvendinimo laikotarpį iki stebėsenos rodiklio aprašymo kortelėje nurodyto procentais išreiškiamo stebėsenos rodiklio pasiekimo momento.

 Kintamasis stebėsenos rodiklis – bazinis stebėsenos ar pokyčio stebėsenos rodiklis, kurio pasiekta reikšmė kinta visą projekto įgyvendinimo laikotarpį iki stebėsenos rodiklio aprašymo kortelėje nurodyto procentais išreiškiamo stebėsenos rodiklio pasiekimo momento.

 Susietasis stebėsenos rodiklis - bazinis stebėsenos ar pokyčio stebėsenos rodiklis, kurio pasiekta reikšmė sutampa su pasiekta kito stebėsenos rodiklio reikšme, t. y. pasiekta rodiklio reikšmė keičiasi kintant pasiektai kito stebėsenos rodiklio reikšmei iki stebėsenos rodiklio aprašymo kortelėje nurodyto procentais išreiškiamo stebėsenos rodiklio pasiekimo momento.

Bazinio ir pokyčio stebėsenos rodiklių požymių nustatymo variantai:

|  |  |  |
| --- | --- | --- |
| **Variantai** | **Bazinis stebėsenos rodiklis**  | **Pokyčio stebėsenos rodiklis**  |
| 1 variantas | Susietasis | Susietasis |
| 2 variantas | Susietasis | Kintamasis |
| 3 variantas | Fiksuotasis | Susietasis |
| 4 variantas | Fiksuotasis | Kintamasis |
| 5 variantas | Kintamasis | Susietasis |
| 6 variantas | Kintamasis | Kintamasis |

**1 varianto pavyzdys.**

IP pažangos priemonės veiklos ar poveiklės lygmens stebėsenos rodikliai:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetas** | **Siektina reikšmė** |
| **Produkto stebėsenos rodikliai** |  |
| Asmenys, dalyvavę profesinio mokymo veiklose  | Skaičius | 14 000 |
| **Rezultato stebėsenos rodikliai** |  |
| Asmenys, įgiję profesinę kvalifikaciją | Skaičius | 11 200 |
| Asmenų, įgijusių profesinę kvalifikaciją, dalis | Procentai | 80 |

Kadangi stebėsenos rodiklis „Asmenų, įgijusių profesinę kvalifikaciją, dalis“ yra procentais išreiškiamas ir automatiškai apskaičiuojamas, jo aprašymo kortelės eilutėje „Stebėsenos rodiklio reikšmės apskaičiavimo metodas“ nurodomi ir aprašomi bazinis ir pokyčio stebėsenos rodikliai. Šiuo atveju pasiektą stebėsenos rodiklio reikšmę numatoma apskaičiuoti naudojant esamus stebėsenos rodiklius, todėl prie bazinio stebėsenos rodiklio, kuris yra susietasis, nurodomas produkto stebėsenos rodiklis „Asmenys, dalyvavę profesinio mokymo veiklose“, o prie pokyčio stebėsenos rodiklio, kuris yra susietasis, – rezultato stebėsenos rodiklis „Asmenys, įgiję profesinę kvalifikaciją“.

Projekto lygmeniu stebėsenos rodiklių sąrašas pateikiamas taip:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetas** | **Siektina reikšmė** |
| **Produkto stebėsenos rodikliai** |  |
| Asmenys, dalyvavę profesinio mokymo veiklose  | Skaičius | 14 000 |
| **Rezultato stebėsenos rodikliai** |  |
| Asmenys, įgiję profesinę kvalifikaciją | Skaičius | 11 200 |
| Asmenų, įgijusių profesinę kvalifikaciją, dalis | Procentai | 80 |
| (Bazinis susietasis): Asmenys, dalyvavę profesinio mokymo veiklose | Skaičius | 14 000 |
| (Pokyčio susietasis): Asmenys, įgiję profesinę kvalifikaciją | Skaičius | 11 200 |

**2 varianto pavyzdys**.

IP pažangos priemonės veiklos ar poveiklės lygmens stebėsenos rodikliai:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetas** | **Siektina reikšmė** |
| **Produkto stebėsenos rodikliai** |  |
| Mokytojai, kurie mokėsi pagal neformaliojo švietimo programas | Skaičius | 500 |
| **Rezultato stebėsenos rodikliai** |  |
| Mokytojų, kurie gavo neformaliojo švietimo programos baigimo pažymėjimus, dalis | Procentai | 70 |

Kadangi stebėsenos rodiklis „Mokytojų, kurie gavo neformaliojo švietimo programos baigimo pažymėjimus, dalis“ yra procentais išreiškiamas ir automatiškai apskaičiuojamas, jo aprašymo kortelės eilutėje „Stebėsenos rodiklio reikšmės apskaičiavimo metodas“ nurodomi ir aprašomi bazinis ir pokyčio stebėsenos rodikliai. Šiuo atveju prie bazinio stebėsenos rodiklio, kuris yra susietasis, nurodomas produkto stebėsenos rodiklis „Mokytojai, kurie mokėsi pagal neformaliojo švietimo programas, o prie pokyčio stebėsenos rodiklio – naujas stebėsenos rodiklis „Mokytojai, kurie gavo neformaliojo švietimo programos baigimo pažymėjimus“, kuris yra kintamasis.

Projekto lygmeniu stebėsenos rodiklių sąrašas pateikiamas taip:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetas** | **Siektina reikšmė** |
| **Produkto stebėsenos rodikliai** |  |
| Mokytojai, kurie mokėsi pagal neformaliojo švietimo programas | Skaičius | 500 |
| **Rezultato stebėsenos rodikliai** |  |
| Mokytojų, kurie gavo neformaliojo švietimo programos baigimo pažymėjimus, dalis | Procentai | 70 |
| (Bazinis susietasis): Mokytojai, kurie mokėsi pagal neformaliojo švietimo programas | Skaičius | 500 |
| (Pokyčio kintamasis): Mokytojai, kurie gavo neformaliojo švietimo programos baigimo pažymėjimus | Skaičius | 350 |

**3 varianto pavyzdys.**

IP pažangos priemonės veiklos ar poveiklės lygmens stebėsenos rodikliai:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetas** | **Siektina reikšmė** |
| **Produkto stebėsenos rodikliai** |  |
| Savivaldybės, kurios įgyvendino veiklos valdymo tobulinimo priemones | Skaičius | 30 |
| **Rezultato stebėsenos rodikliai** |  |
| Savivaldybių, kurios įgyvendino veiklos valdymo tobulinimo priemones, dalis | Procentai | 50 |

Kadangi stebėsenos rodiklis „Savivaldybių, kurios įgyvendino veiklos valdymo tobulinimo priemones, dalis“ yra procentais išreiškiamas ir automatiškai apskaičiuojamas, jo aprašymo kortelės eilutėje „Stebėsenos rodiklio reikšmės apskaičiavimo metodas“ nurodomi ir aprašomi bazinis ir pokyčio stebėsenos rodikliai. Šiuo atveju prie bazinio stebėsenos rodiklio nurodomas naujas stebėsenos rodiklis „Savivaldybių skaičius Lietuvoje“, kuris yra fiksuotasis (su sąlyga, kad bazinis skaičius yra stabilus (ypač jei jis yra užfiksuotas tam tikru laiku) ir įgyvendinus projektą nesikeis; jei yra prielaidų, kuriomis remiantis galima prognozuoti, kad šis skaičius gali pasikeisti, turi būti nurodoma, kad rodiklis yra kintamasis, kaip nurodyta 5 variante), o prie pokyčio stebėsenos rodiklio, kuris yra susietasis, – produkto stebėsenos rodiklis „Savivaldybės, kurios įgyvendinimo veiklos valdymo tobulinimo priemones“.

Projekto lygmeniu stebėsenos rodiklių sąrašas pateikiamas taip:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetas** | **Siektina reikšmė** |
| **Produkto stebėsenos rodikliai** |  |
| Savivaldybės, kurios įgyvendino veiklos valdymo tobulinimo priemones | Skaičius | 30 |
| **Rezultato stebėsenos rodikliai** |  |
| Savivaldybių, kurios įgyvendino veiklos valdymo tobulinimo priemones, dalis | Procentai | 50 |
| (Bazinis fiksuotasis): Savivaldybių skaičius Lietuvoje | Skaičius | 60 |
| (Pokyčio susietasis): Savivaldybės, kurios įgyvendino veiklos valdymo tobulinimo priemones  | Skaičius | 30 |

**4 varianto pavyzdys.**

IP pažangos priemonės veiklos ar poveiklės lygmens stebėsenos rodikliai:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetas** | **Siektina reikšmė** |
| **Rezultato stebėsenos rodikliai** |  |
| Apyvartos padidėjimas per 2 metus po projekto įgyvendinimo pabaigos | Procentai | 50 |

Kadangi stebėsenos rodiklis „Apyvartos padidėjimas per 2 metus po projekto įgyvendinimo pabaigos“ yra procentais išreiškiamas ir automatiškai apskaičiuojamas, jo aprašymo kortelės eilutėje „Stebėsenos rodiklio reikšmės apskaičiavimo metodas“ nurodomi ir aprašomi bazinis ir pokyčio stebėsenos rodikliai. Šiuo atveju prie bazinio stebėsenos rodiklio nurodomas naujas stebėsenos rodiklis „Apyvarta projekto įgyvendinimo plano pateikimo metais“, kuris yra fiksuotasis, o prie pokyčio stebėsenos rodiklio – naujas stebėsenos rodiklis „Apyvarta ataskaitiniais metais“, kuris yra kintamasis.

Projekto lygmeniu stebėsenos rodiklių sąrašas pateikiamas taip:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetai** | **Siektina reikšmė** |
| **Rezultato stebėsenos rodikliai** |  |
| Apyvartos padidėjimas per 2 metus po projekto įgyvendinimo pabaigos | Procentai | 50 |
| (Bazinis fiksuotasis): Apyvarta projekto įgyvendinimo plano pateikimo metais | Eurai | 90 000 |
| (Pokyčio kintamasis): Apyvarta ataskaitiniais metais | Eurai | 180 000 |

**5 varianto pavyzdys.**

IP pažangos priemonės veiklos ar poveiklės lygmens stebėsenos rodikliai:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetai** | **Siektina reikšmė** |
| **Produkto stebėsenos rodikliai** |  |
| Aukštosios mokyklos, kurių atliktas išorinis vertinimas  | Skaičius | 45 |
| **Rezultato stebėsenos rodikliai** |  |
| Aukštųjų mokyklų, kurių atliktas išorinis vertinimas, dalis  | Procentai | 100 |

Kadangi stebėsenos rodiklis „Aukštųjų mokyklų, kurių atliktas išorinis vertinimas, dalis“ yra procentais išreiškiamas ir automatiškai apskaičiuojamas, jo aprašymo kortelės eilutėje „Stebėsenos rodiklio reikšmės apskaičiavimo metodas“ nurodomi ir aprašomi bazinis ir pokyčio stebėsenos rodikliai. Šiuo atveju prie bazinio stebėsenos rodiklio nurodomas naujas stebėsenos rodiklis „Bendras aukštųjų mokyklų skaičius šalyje“, kuris yra kintamasis, o prie pokyčio stebėsenos rodiklio, kuris yra susietasis, – produkto stebėsenos rodiklis „Aukštosios mokyklos, kurių atliktas išorinis vertinimas“.

Projekto lygmeniu stebėsenos rodiklių sąrašas pateikiamas taip:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetas** | **Siektina reikšmė** |
| **Produkto stebėsenos rodikliai** |  |
| Aukštosios mokyklos, kurių atliktas išorinis vertinimas  | Skaičius | 45 |
| **Rezultato stebėsenos rodikliai** |  |
| Aukštųjų mokyklų, kurių atliktas išorinis vertinimas, dalis  | Procentai | 100 |
| (Bazinis kintamasis): Bendras aukštųjų mokyklų skaičius šalyje  | Skaičius |  |
| (Pokyčio susietasis): Aukštosios mokyklos, kurių atliktas išorinis vertinimas  | Skaičius | 45 |

**6 varianto pavyzdys.**

IP pažangos priemonės veiklos ar poveiklės lygmens stebėsenos rodikliai:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetas** | **Siektina reikšmė** |
| **Rezultato stebėsenos rodikliai** |  |
| Smulkiojo ir vidutinio verslo subjektų, savo versle panaudojusių konsultacijų metu gautas rekomendacijas per 2 metus po projekto įgyvendinimo pabaigos, dalis nuo visų konsultacinę pagalbą projekto įgyvendinimo metu gavusių smulkiojo ir vidutinio verslo subjektų  | Procentai | 85 |

Kadangi stebėsenos rodiklis „Smulkiojo ir vidutinio verslo subjektų, savo versle panaudojusių konsultacijų metu gautas rekomendacijas per 2 metus po projekto įgyvendinimo pabaigos, dalis nuo visų konsultacinę pagalbą projekto įgyvendinimo metu gavusių smulkiojo ir vidutinio verslo subjektų“ yra procentais išreiškiamas ir automatiškai apskaičiuojamas, jo aprašymo kortelės eilutėje „Stebėsenos rodiklio reikšmės apskaičiavimo metodas“ nurodomi ir aprašomi bazinis ir pokyčio stebėsenos rodikliai. Šiuo atveju prie bazinio stebėsenos rodiklio nurodomas naujas stebėsenos rodiklis „Smulkiojo ir vidutinio verslo subjektai, projekto įgyvendinimo metu gavę konsultacinę pagalbą“, kuris yra kintamasis, o prie pokyčio stebėsenos rodiklio – naujas stebėsenos rodiklis „Smulkiojo ir vidutinio verslo subjektai, savo versle panaudoję konsultacijų metu gautas rekomendacijas per 2 metus po projekto įgyvendinimo pabaigos“, kuris yra kintamasis.

Projekto lygmeniu stebėsenos rodiklių sąrašas pateikiamas taip:

|  |  |  |
| --- | --- | --- |
| **Stebėsenos rodiklio pavadinimas** | **Matavimo vienetas** | **Siektina reikšmė** |
| **Rezultato stebėsenos rodikliai** |  |
| Smulkiojo ir vidutinio verslo subjektų, savo versle panaudojusių konsultacijų metu gautas rekomendacijas per 2 metus po projekto įgyvendinimo pabaigos, dalis nuo visų konsultacinę pagalbą projekto įgyvendinimo metu gavusių smulkiojo ir vidutinio verslo subjektų | Procentai | 85 |
| (Bazinis kintamasis): Smulkiojo ir vidutinio verslo subjektai, projekto įgyvendinimo metu gavę konsultacinę pagalbą | Skaičius |  |
| (Pokyčio kintamasis): Smulkiojo ir vidutinio verslo subjektai, savo versle panaudoję konsultacijų metu gautas rekomendacijas per 2 metus po projekto įgyvendinimo pabaigos | Skaičius |  |

1. **Stebėsenos rodiklio duomenų šaltiniai.**

*Nurodomas stebėsenos rodiklio reikšmių duomenų šaltinis ir pateikiama nuoroda į šaltinį. Jei stebėsenos rodiklio reikšmei apskaičiuoti atliekamas vertinimas ar tyrimas, nurodoma vertinimą ar tyrimą atlikusi įstaiga, pateikiamas vertinimo ar tyrimo pavadinimas ir nuoroda į šaltinį.*

Nurodomi pasiektos stebėsenos rodiklio reikšmės pagrindimo ir registravimo dokumentai:

Pirminio šaltinio dokumentas – pasiektos stebėsenos rodiklio reikšmės pagrindimo dokumentas.

 Pvz., sąskaita faktūra (kopija), priėmimo–perdavimo aktas (kopija), statinio užbaigimo aktas (kopija), dalyvių apklausos anketa, dalyvių sąrašas, dalyvių duomenys iš informacinių sistemų (registrų, duomenų bazių ir pan.), pažymėjimo ar kito dokumento, kuriuo patvirtinama, kad dalyvaujant ESF+ veiklose įgytos žinios, gebėjimai ar kompetencija atitinka nustatytus standartus, kopijos; pažymėjimų ar kitų dokumentų, kuriais patvirtinama, kad dalyvaujant ESF+ veiklose įgytos žinios, gebėjimai ar kompetencija atitinka nustatytus standartus, suvestinė; tikslinę grupę pagrindžiantys dokumentai, darbo sutartis (kopija), tyrimo ar apklausos ataskaita, oficiali statistika ir t. t.

Jei stebėsenos rodiklį numatoma skaičiuoti tik po projekto įgyvendinimo pabaigos, teikiant ataskaitas po projekto finansavimo pabaigos, rekomenduojama prie pirminių šaltinių taip pat nurodyti ir pažymą, kurioje būtų pateikiama suvestinė pirminių šaltinių informacija:

(1) projekto numeris, (2) rodiklis už kurį atsiskaitoma, (3) rodiklio matavimo laikotarpis (4) faktiškai pasiekta rodiklio reikšmė, (5) šaltiniai, pagal kuriuos suskaičiuotas rodiklis (registravimo žurnalai/suvestinės/registrai arba kitos duomenų bazės) (6) jeigu taikoma, pažymėta, ar skaičiuojant rodiklį įtraukti tik unikalūs asmenys. Pažyma turi būti patvirtina projekto vykdytojo įstaigos vadovo arba jo įgalioto asmens.

Antrinio šaltinio dokumentas – dokumentas, kuriame registruojama informacija apie pasiektą stebėsenos rodiklio reikšmę (veiklos ataskaita/ataskaitos; ataskaita/ataskaitos po projekto finansavimo pabaigos (taikoma rezultato rodikliams). Atsiskaitydamas už automatiškai apskaičiuojamų stebėsenos rodiklių pasiekimą, kartu su dokumentu, kuris yra nurodytas prie antrinių informacijos šaltinių (veiklos ataskaita arba ataskaita po projekto finansavimo pabaigos), projekto vykdytojas turi pateikti prie pirminių duomenų šaltinių nurodytus dokumentus arba jų kopijas, jei jie nebuvo pateikti su ankstesnėmis veiklos ataskaitomis, pagrindžiant išlaidų tinkamumą finansuoti arba ataskaitomis po projekto finansavimo pabaigos, pagrindžiant veiklų tęstinumą ar pan.

Įvedamųjų stebėsenos rodiklių atveju ministerija ar administruojanti institucija, suvesdama rodiklio pasiekimą į INVESTIS, įkelia dokumentą apie pasiektą įvedamojo stebėsenos rodiklio reikšmę (konkretų pirminį dokumentą ar pvz. duomenų bazių rinkinį (pvz. vertinimo ataskaitą, oficialiosios statistikos leidinį, duomenų bazės nuorodą ir rinkinio parametrus – dimensijas, metus, matavimo vienetus ir pan. ar kitą šaltinį).

NKL stebėsenos rodiklių atveju pagrindžiantys rodiklio pasiekimo dokumentai turi atitikti Veiklos susitarime pateiktą rodiklio apibrėžtį ir nurodytus pagrindžiančius dokumentus.

1. **Stebėsenos rodiklio reikšmės skaičiavimo periodiškumas.**

*Nurodoma, kokiu periodiškumu renkami duomenys apie stebėsenos rodiklio pasiekimą (faktiškai pasiektas reikšmes): kas ketvirtį, kas pusmetį, kas metus ir pan.*

Jeigu rodiklio nuolat siekiama projekto įgyvendinimo metu, už jo pasiekimą atsiskaitoma projekto vykdytojui deklaruojant to rodiklio pasiekimą veiklos ataskaitoje/ataskaitose, kartu pateikiant to rodiklio pasiekimą pagrindžiančius dokumentus.

Jeigu rodiklio siekiama po projekto finansavimo pabaigos, už jo pasiekimą atsiskaitoma projekto vykdytojui deklaruojant to rodiklio pasiekimą ataskaitoje/ataskaitose po projekto finansavimo pabaigos.

1. **Stebėsenos rodiklio pasiekimo momentas.**

*Jei įmanoma, nurodomas momentas, kada stebėsenos rodiklis laikomas pasiektu. Pavyzdžiui, stebėsenos rodiklis laikomas pasiektu, pasirašius statinio užbaigimo aktą.*

*2021–2027 metų Europos Sąjungos fondų investicijos programos ir Ekonomikos gaivinimo ir atsparumo didinimo plano „Naujos kartos Lietuva“ stebėsenos rodikliams papildomai nurodomas stebėsenos rodiklio pasiekimo momentas:*

*- projekto veiklų įgyvendinimo metu;*

*- projekto veiklų įgyvendinimo pabaigoje;*

*- po projekto finansavimo pabaigos;*

*- kitas.*

Nurodomas vienas šių pasiekimo momentų:

* projekto veiklų įgyvendinimo metu;
* projekto veiklų įgyvendinimo pabaigoje;
* po projekto finansavimo pabaigos;
* kitas).

 Jeigu tinkami keli variantai, pvz. projekto veiklų įgyvendinimo pabaigoje; po projekto finansavimo pabaigos, tuomet pasirenkama „Kitas“ ir skliaustelyje detalizuojama (pvz. Kitas (projekto veiklų įgyvendinimo pabaigoje; po projekto finansavimo pabaigos). Įvedamųjų rodiklių atveju pasirenkama „Kitas“.

Taip pat detalizuojama, kada rodiklis laikomas pasiektu*.*

Automatiškai apskaičiuojamo stebėsenos rodiklio pasiekimo momento pavyzdžiai:

* Projekto veiklų įgyvendinimo metu parengus, pasirašius ir (arba) patvirtinus duomenų šaltinio skiltyje nurodytą pirminį dokumentą.
* Projekto veiklų įgyvendinimo pabaigoje parengus, pasirašius ir (arba) patvirtinus duomenų šaltinio skiltyje nurodytą pirminį dokumentą.
* Praėjus konkrečiam (būtina nurodyti) laikui po projekto įgyvendinimo pabaigos parengus, pasirašius, patvirtinus ir (arba) paskelbus duomenų šaltinio skiltyje nurodytą pirminį dokumentą.

Įvedamojo rodiklio pasiekimo momento pavyzdžiai:

* Pasiekta rodiklio reikšmė nustatoma, kai nurodytu metu (pvz. 2024 m.; 2025 m.) tam tikra nurodyta institucija atlieka tyrimą, kurio metu apklausos būdu yra nustatomas per 6 mėn. po dalyvavimo projekto veiklose pabaigos įsidarbinusių asmenų skaičius.
* Pasiekta rodiklio reikšmė nustatoma, kai pasibaigus kalendoriniams metams ministerija atlieka tyrimą, kurio metu nustatoma iki praėjusių metų pabaigos pasiekta rodiklio reikšmė.
* Pasiekta rodiklio reikšmė nustatoma, kai pasibaigus kalendoriniams metams ministerija pagal tam tikros ekspertinės institucijos paskelbtus ir įgyvendinant projektus gautus duomenis, apskaičiuoja iki praėjusių metų pabaigos pasiektą rodiklio reikšmę.
* Pasiekta rodiklio reikšmė nustatoma, kai pasibaigus kalendoriniams metams Lietuvos statistikos departamentas paskelbia ataskaitą, kurioje pateikiama informacija apie iki praėjusių metų pabaigos pasiektą rodiklio reikšmę.
1. **Už stebėsenos rodiklį atsakinga įstaiga.**

*Nurodoma įstaiga, atsakinga už duomenų apie faktiškai pasiektas stebėsenos rodiklio reikšmes pateikimą.*

 Nurodoma ministerija, kuri parengė Stebėsenos rodiklio aprašymo kortelę.

1. **Įstaigos padalinys ir kontaktinis telefono numeris.**

*Nurodomas šios kortelės 14 punkte nurodytos įstaigos struktūrinis padalinys, kuris atsakingas už duomenų apie faktiškai pasiektas stebėsenos rodiklio reikšmes pateikimą, ir kontaktinis telefono numeris.*

1. **Kita svarbi informacija.**

*Prireikus nurodoma kita informacija, kuri gali būti svarbi faktiškai pasiektos stebėsenos rodiklio reikšmės apskaičiavimui, pateikimui, vertinimui, ar kita svarbi informacija.*

*2021–2027 metų Europos Sąjungos fondų investicijos programos ir Ekonomikos gaivinimo ir atsparumo didinimo plano „Naujos kartos Lietuva“ stebėsenos rodikliams papildomai nurodomas Stebėsenos rodiklių nustatymo ir skaičiavimo aprašo, patvirtinto Lietuvos Respublikos finansų ministro 2022 m. birželio 22 d. įsakymu Nr. 1K-237 „Dėl 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ įgyvendinimo“, 1, 2, 3 prieduose nurodytas rodiklio kodas, taip pat nurodoma, ar rodiklis skaičiuojamas iš projekto dalyvių, galutinių naudos gavėjų duomenų.*

IP ir NKL rodiklių trumpieji kodai nurodomi pagal Stebėsenos rodiklių nustatymo ir skaičiavimo aprašo 1, 2 prieduose nurodytus kodus.

Jeigu ministerijos susikuria IP ir NKL nacionalinius rodiklius, tokie rodikliai turi būti ministerijų koduojami pagal Stebėsenos rodiklių nustatymo ir skaičiavimo aprašo 3 priede nurodytus konkrečios ministerijos kodų intervalus.

Nacionalinis stebėsenos rodiklis - Investicijų programos nacionaliniu ar Plano lygiu gali būti nustatomas papildomas produkto ar rezultato stebėsenos rodiklis papildomai priemonių veiklų/poveiklių įgyvendinimo stebėsenai atlikti.

CPVA registruoja INVESTIS rodiklius, suvedant šiuos trumpuosius kodus*.*

Taip pat gali būti nurodoma kita svarbi informacija rodiklio reikšmės apskaičiavimui, pateikimui, vertinimui ar pan.

1. Stebėsenos rodiklių nustatymo ir skaičiavimo aprašas, patvirtintas Lietuvos Respublikos finansų ministro 2022 m. birželio 22 d. įsakymu Nr. 1K-237 „Dėl 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ įgyvendinimo“. [↑](#footnote-ref-1)
2. Ekonomikos gaivinimo ir atsparumo didinimo plano „Naujos kartos Lietuva“ veiklos susitarimas, patvirtintas 2022 m. gegužės 5 d. Europos Komisijos įgyvendinimo sprendimu, kuriuo patvirtinamas Europos Komisijos ir Lietuvos veiklos susitarimas pagal reglamentą (ES) 2021/241 (apie nurodytą sprendimą Europos Komisija pranešė dokumentu Nr. Ares (2022)3472216) su visais pakeitimais. [↑](#footnote-ref-2)